[pic] | EUROOPAN YHTEISÖJEN KOMISSIO |

Bryssel 3.10.2007

SEK(2007) 1245

KOMISSION YKSIKÖIDEN VALMISTELUASIAKIRJA Oheisasiakirja

ehdotukseen EUROOPAN PARLAMENTIN JA NEUVOSTON ASETUKSEKSI jalankulkijoiden ja muiden loukkaantumiselle alttiiden tienkäyttäjien suojelusta Tiivistelmä vaikutusten arvioinnista {KOM(2007)560 lopullinenSEK(2007)1244}

Marraskuun 17 päivänä 2003 annettu Euroopan parlamentin ja neuvoston direktiivi 2003/102/EY[1] koskee jalankulkijoiden ja muiden loukkaantumiselle alttiiden tienkäyttäjien suojelua ennen törmäystä ja törmäystilanteessa moottoriajoneuvon kanssa. Antaessaan tätä direktiiviä neuvosto ja parlamentti havaitsivat, että on tarpeen tutkia tarkkaan toisen vaiheen vaatimukset ottaen huomioon täytäntöönpanon soveltamiskelpoisuus.

Nykyisen direktiivin 5 artiklan mukaisesti toteutettu tutkimus osoitti, että toisen vaiheen vaatimukset, jotka on täytettävä vuoteen 2010 mennessä, eivät ole teknisesti soveltamiskelpoisia. Tutkimuksessa käsiteltiin myös aktiivisten turvallisuusjärjestelmien mahdollista käyttöä vaaditussa aikataulussa. Tässä yhteydessä havaittiin, että hätäjarrutehostinjärjestelmät ovat tekniikkaa, joka soveltuu välittömästi käytettäväksi.

Jatkotutkimuksia varten on poimittu viisi vaihtoehtoa ja tarkoituksena on ottaa teknisen soveltamiskelpoisuuden ongelmat huomioon toisen vaiheen vaatimuksissa. Kaikki eivät kuitenkaan ole 5 artiklan 1 kohdan mukaisia sen osalta, että niillä varmistettaisiin, että muutettujen vaatimusten todellinen vaikutus on vähintään yhtä tehokas. Nämä vaihtoehdot ovat seuraavat:

- vaatimuksia koskeviin toimenpiteisiin ei ryhdytä nyt, mahdollisesti lykätään soveltamispäivämääriä jotta voidaan ottaa huomioon alalla tapahtuva kehitys ja jatketaan teknisen kehityksen seurantaa ja mahdollisesti muutetaan nykyistä direktiiviä myöhemmin

- muutetaan toisen vaiheen passiivisia turvallisuusvaatimuksia teollisuuden ehdotuksen mukaisesti, jotta niistä tulee soveltamiskelpoisia

- muutetaan maltillisesti toisen vaiheen passiivisia turvallisuusvaatimuksia niiden ehdotusten mukaan, joita ulkopuolinen asiantuntija alun perin teki soveltuvuustutkimusta valmisteltaessa

- muutetaan merkittävästi toisen vaiheen passiivisia turvallisuusvaatimuksia toisen vaiheen soveltuvuustutkimuksen tulosten mukaisesti

- muutetaan toisen vaiheen passiivisia turvallisuusvaatimuksia toisen vaiheen soveltuvuustutkimuksen tulosten mukaisesti ja edellytetään ylimääräisten aktiivisten turvallisuusjärjestelmien käyttöä sen varmistamiseksi, että turvallisuustaso ei laske.

Komissio katsoo, että viides vaihtoehto on käyttökelpoisin ratkaisu, koska se on soveltamiskelpoinen ja tarjoaa samantasoisen tai paremman turvallisuustason kuin nykyinen ehdotus.

Tämän tuloksena ja kuten komission tiedonannossa[2] kerrotaan, uudessa ehdotuksessa säädetään aktiivisten ja passiivisten turvallisuusjärjestelmien yhdistelmästä ja erityisesti siinä säädetään, että kaikkiin kyseisiin ajoneuvoihin on asennettava hätäjarrutehostinjärjestelmä. Kyseinen järjestelmä voi ajoneuvoon asennettuna vähentää merkittävästi ajoneuvon jarrutusmatkaa hätätilanteessa, jolloin törmäys jalankulkijaan voi tapahtua paljon hiljaisemmalla nopeudella tai se voidaan välttää kokonaan.

Asetusehdotuksen vaikutusten arviointi osoittaa, että loukkaantumiselle alttiiden tienkäyttäjien turvallisuustaso voidaan ylläpitää ja sitä voidaan jopa parantaa nykyisen direktiivin toisen vaiheen vaatimuksiin verrattuna.

[1] EUVL L 321, 6.12.2003, s. 15.

[2] Komission tiedonanto Euroopan parlamentille ja neuvostolle, kilpailukykyisen autoteollisuuden sääntelykehyksestä 2000-lukua varten – komission vastaus korkean tason CARS 21 -työryhmän loppuraporttiin {SEC(2007)77} {SEC(2007)78}